SKRIFTLIG FORESPØRGSEL E-2376/00

af Christopher Huhne (ELDR) til Kommissionen

(13. juli 2000)

Om: Transport af levende dyr

Kan Kommissionen oplyse, hvilke tanker den gør sig med hensyn til det stigende antal indberetninger om omgåelse af EU-bestemmelserne om beskyttelse af dyr under transport, samt gøre rede for, hvilke skridt den agter at tage for at forbedre situationen på dette område?

Svar afgivet på Kommissionens vegne af David Byrne

(15. september 2000)

Medlemsstaterne er ansvarlige for at håndhæve fællesskabslovgivningen på dette område. Eksperter fra Kommissionen foretager dog af og til kontrol på stedet for at tilskynde til, at den relevante lovgivning anvendes på en ensartet måde, og at medlemsstaterne sørger for at sikre, at reglerne overholdes.

I 1999 blev der nedsat en arbejdsgruppe under Den Stående Veterinærkomite, og denne arbejdsgruppe er nu ved at behandle forskellige problemer med at håndhæve fællesskabslovgivningen om transport af dyr.

I overensstemmelse med artikel 13 i Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF(1) forelægger Kommissionen snarest muligt en rapport for Rådet om de erfaringer, medlemsstaterne har indhøstet i forbindelse med fællesskabslovgivningens anvendelse på dette område. Rapporten vil også blive fremlagt for Parlamentet.

Når Kommissionen fremsætter ændringsforslag med henblik på at forbedre den gældende fællesskabslovgivning, tager den hensyn til de oplysninger om håndhævelse af direktiverne om dyrebeskyttelse under transport, som kan udledes af ovennævnte rapport, samt til arbejdsgruppens konklusioner og nye videnskabelige data på dette område.

Arbejdsgruppen under Den Stående Veterinærkomite og ovennævnte konklusioner peger på flere problemer med håndhævelse af lovgivningen. Man er nu ved at undersøge, hvordan problemerne kan løses i praksis.

Kommissionen vil i nær fremtid fremsætte forslag, som skal fjerne vanskelighederne. Den vil særlig foreslå, at der indføres bestemmelser om bedre normer for beskyttelse af heste, som transporteres til slagtning, og foranstaltninger, som kan lette koordinering og gensidig bistand mellem medlemsstater, når det drejer sig om at gennemføre og håndhæve de relevante regler. Man vil f.eks. overveje at vedtage en ensartet model for godkendelse af transportvirksomheder.

Kommissionen overvejer også at indføre lovgivning om ventilation i køretøjer, som anvendes til fjerntransport, herunder systemer til overvågning og registrering af temperaturen der, hvor dyrene er anbragt.

Kommissionen mener endvidere, at skal man sikre en generel forbedring af dyrebeskyttelsesnormer, så er den mest effektive fremgangsmåde at arbejde i retning af enighed på internationalt plan. Spørgsmålet om fjerntransport af dyr, særlig heste, drøftes i øjeblikket med lederne af veterinærmyndighederne i de central- og østeuropæiske lande, som er ved at forhandle om tiltrædelse af Fællesskabet. Disse drøftelser har ført til, at der er opnået enighed om en protokol om beskyttelse af heste under transport.

I den forbindelse søger Kommissionen om at få et mandat fra Rådet til at forhandle om Fællesskabets deltagelse i den ændrede europæiske konvention om beskyttelse af dyr under international transport. Konventionen (der blev forhandlet i Europarådets regi) vil medvirke til at sikre et acceptabelt niveau for beskyttelse af dyrevelfærd i hele Europa, når den er blevet ratificeret og gennemført.

(1) EFT L 340 af 11.12.1991.